Naktį nykią
Lyg vaiduoklis naktį nykią
Vaidinuosi -
Kaip tu savo pavainikį
Uždainuosi?

Neraudok, širdies vaikeli,
Liūlia, liūlia!
Oi, nebark manęs, tėveli!
Oi, motule!...

Neramus širdies vaikelis
Neužmiega -
Šešėliuotas mano kelias -
Kur jis bėga?

Šaltas šiurpas pabučiavo
Jauną veidą -
Ilsta rankos. Naštą savo
Jau paleido - -

Šalnos gėlos širdį gelia
Naktį nykią -
Kas mylės tave bedalį
Pavainikį?

Nėris Salomėja
Eilėraščiai